“Hududlarni dori vositalari bilan ta'minlanganini tahlil qildim — bu mutlaqo qoniqarsiz” — Shavkat Mirziyoev

Prezident huzurida farmatsevtika sohasini rivojlantirish bo'yicha yig'ilish o'tkazilmoqda. Bu haqda Prezident matbuot xizmati xabar berdi.
Ma'lum qilinishicha, O'zbekistonning yangi taraqqiyot strategiyasida mamlakatda dori vositalari ishlab chiqarishni 3 baravarga oshirish vazifasi qo'yilgan. Bu borada yanvarda besh yillik dastur ham qabul qilingan. “Lekin sohada ishlarning bugungi holati bilan bu marralarga erishib bo'lmaydi”, — dedi davlatimiz rahbari.
Mamlakatda yiliga 1,6 milliard dollarlik 1,5 mingdan ziyod turdagi farmatsevtika mahsulotlari iste'mol qilinadi. Shundan 647 turdagi dori va tibbiy buyumlar o'zimizda ishlab chiqarilgani bilan, har yili qariyb 1,2 milliard dollarlik mahsulotlar import qilinmoqda.
Qashqadaryo, Surxondaryo, xorazm, Buxoro va Farg'onada iste'mol qilinadigan dorining atigi 2-5 foizi mahalliy ishlab chiqaruvchilar hissasiga to'g'ri keladi.
“Hududlarni dori vositalari bilan ta'minlanganini tahlil qildim – bu mutlaqo qoniqarsiz. Shuning uchun o'zimizda ishlab chiqarilgan dori vositalarini ko'paytirish bo'yicha keskin choralar ko'rishimiz shart”, — deydi Prezident.
Prezident topshirig'iga ko'ra barcha farmatsevtika korxonalari bilan uchrashuvlar o'tkazildi. Ular tomonidan 50 ga yaqin muammo ko'tarildi. Misol uchun:
Bundan tashqari, ichki bozorda qalbaki va kontrafakt dorilar sotilishiga haligacha barham berilgani yo'q. Misol uchun, 2021 yilda 24 turdagi qalbaki, 400 turdagi sifatsiz, 1,5 mingdan ziyod nomdagi kontrafakt va 2,5 ming nomdagi ro'yxatdan o'tmagan dori va tibbiyot buyumlari savdosi aniqlangan. Bosh prokuraturaga bu boradagi nazoratni kuchaytirishi zarurligi ko'rsatib o'tildi.
Avvalroq Shavkat Mirziyoev Olimpiya shaharchasi loyihasining taqdimoti bilan tanishgandi. Shuningdek, Prezident ishtirokida xotin-qizlar kuniga bag'ishlangan bayram tadbiri bo'lib o'tgani xabar qilingan.